A Vanyarci Evangélikus Egyházközség hírlevele

2020. április 13-án, Húsvét második napján

Oltár előtti ige: Lk 24,13-35

Igehirdetési alapige: 5 Móz 32,39-40:

Így szól az ÚR: **Lássátok be, hogy csak én vagyok, nincsen Isten rajtam kívül! Én adok halált és életet, összezúzok és gyógyítok, nincs, ki megmentsen kezemből. Kezem az égre emelem, és ezt mondom: Örökké élek én!**

Keresztyén Gyülekezet, kedves Testvéreim az Úr Jézus Krisztusban!

Jó harminc éve, Budapesten az Evangélikus Teológiai Akadémián, teológusként éltem át a rendszerváltást. Mi ott akkor annak örülhettünk, hogy az Akadémia eléggé szűkös épülete mellé egy vadonatúj, tágas és világos épület épült, és azonnal birtokunkba vehettük. A régi épület megmaradt kollégiumnak, az új épületben pedig tanultunk. Igazi lélektani pillanat volt, hiszen a megváltozott helyzet lehetőséget adott arra, hogy a jó dolgokat megtartsuk, a rosszakat pedig a hátunk mögött hagyjuk, és legfőképpen új és a későbbiekre is iránymutató dolgokat találjunk ki. Az egyik éjszaka különös álmom volt. Az órák szüneteiben gyorsan futottunk a pincébe, és ásni kezdtük a földet. Csontokat kerestünk. Ugyanis híre ment, hogy Jézus nem is támadt fel, és mi evangélikus teológusok abban a szerencsés helyzetben vagyunk, hogy Jézus éppen az új épület alatt van eltemetve. Már csak meg kellene találni a csontjait. Ha feltárjuk Jézus földi maradványait, kiderül, hogy minden, amit ebben az épületben tanítanak és tanulunk, csupán ámítás, egy jó nagy átverés. Ha ugyanis igaz, hogy Jézus mégsem támadt fel, akkor könnyebb és sokkal egyszerűbb minden. Az élet leegyszerűsödik, nincsenek további nagy kérdések. Egyfelvonásos színdarab az egész. Éljünk itt a földön úgy, ahogy a régi rómaiak is már megfogalmazták: „carpe diem”, azaz szakítsd le a nap virágát, ne gondolkodj, használd ki minden napnak a lehetőségeit, mert úgysincs tovább. A bölcs ember az, aki gondolkodás nélkül kihasznál minden eléje jövő lehetőséget, mert úgyis csak egyszer élünk. Bizony ez az ókori bölcsesség ma is divatos. A legtöbb ember eszerint él, tudatosan vagy ösztönösen. Itt kell bármilyen eszközzel és bármilyen áron is megragadni mindent, mert úgy sincs folytatás. Riadtan ébredtem fel ebből a különös álomból. És talán életemben először akkor fogtam fel, milyen nagyszerű, hogy Jézus feltámadt. Nincsenek csontok. Jézus nem a lezárt múlt zárványa, hanem Ő a jelen és a jövő. A mi személyes feltámadásunknak a záloga, ahogyan Pál apostol mondja, az *első zsenge*, aki után jönnek majd a többiek is Jézus visszatérésekor, a feltámadáskor. Jézus az örökkévaló, aki ma is így szólít meg minket: **Halott voltam, de íme, élek örökkön-örökké, és nálam vannak a halál és a pokol kulcsai.** Ha ez igaz, - márpedig az -, akkor ez a földi élet teljesen új dimenzióba kerül. Nem az egyedülit és végeset jelenti, hanem a létünk első állomását, ami után következik a vég nélküli folytatás.Jelenkori életünk igazi felelősségét és méltóságát is az adja, hogy Jézus örökkévaló ÚR, aki eljött a mennyből a földre meghalni és feltámadni értünk bűnösökért. Ma is hív minket életünk átadására, az ő örök országába. Jó, hogy nem találjuk e földön Jézus csontjait, hiszen feltámadt, valóban feltámadt!

A népétől búcsúzó Mózes himnuszt énekel arról az Úrról, aki megszólította őt a Hóreb hegyén, és elhívta népének vezetésére. Arról, aki népét kihozta az egyiptomi fogságból, és vezette csodáival és jelekkel. Nappal felhő-, éjszaka pedig tűzoszlopban. Ő hű maradt népéhez akkor is, amikor saját népe kísértésbe esett, és a személyében láthatatlan Urat felcserélték látható istenre, azaz bálványra, aranyborjúra. Micsoda kísértés ez mind a mai napig, a látható és múlandó dolgok bűvöletébe és igézetébe esni, amelyek nem tudnak megtartani, és nem képesek üdvözíteni… Negyven év után Izrael népe ott áll az Ígéret földjének kapujában. Miért volt ez a hosszú pusztai vándorlás? Hamarosan megtudják, amikor elfoglalják Kánaán földjét. Oda Mózes már nem mehet be. Isten még egyszer utoljára általa inti a népet. Soha el ne feledjék, ki volt az, aki vezette, megtartotta őket, és az új földön is minden nap velük akar lenni. Ő az egyedüli ISTEN. Rajta kívül csak ember által alkotott „istenek” vannak, akik valójában némák és tehetetlenek. Ahogy a 115. zsoltár mondja: „Van szájuk, de nem beszélnek, van szemük, de nem látnak. Van fülük, de nem hallanak, van orruk, de nem szagolnak. Van kezük, de nem tapintanak, van lábuk, de nem járnak, nem jön ki hang a torkukon.” Kár is lenne ilyen istenekre pazarolni az időnket, és rábíznunk az életünket… Az élő és egyetlen Istennek valóságos hatalma van, ő ad halált és életet, összezúz és meggyógyít. Kezét az égre emeli, és ezt mondja: „Örökké élek én”.

Ez az örökkévaló Úr jelent meg nekünk Jézus Krisztusban. Feltámadása félelmetesen igazolja, hogy az ószövetség minden szava és ígérete igaz. Krisztus emberré lett közöttünk, megjelent nekünk: szája életet adó tanítást szólt, szeme meglátta a nyomorultat és a bűnöst, füle meghallotta a segélykiáltást, együtt evett és ivott az emberekkel, kezével és szavával gyógyított, lábai elvitték őt egészen a Golgotáig, és még a kereszten is, utolsó erejével és leheletével értünk könyörgött. De harmadnapra feltámadt. Legyőzte minden ellenségét.

Angliában, Londonban történt. Egy keresztyén összejövetelen az igehirdető Jézus feltámadásáról beszélt. Valaki közbekiáltott: „Honnan tudja, hogy Krisztus tényleg feltámadt a halálból?” A prédikátor Igével válaszolt: **„Ha Krisztus fel nem támadt, hiábavaló a ti hitetek, még bűneitekben vagytok.”** (1 Kor 15) Amikor hozzá akart kezdeni a kifejtéshez, a hallgatóságból felállt valaki és ezt mondta: „Én mozdonyvezető vagyok és figyelnem kell a gőz erősségét. Honnan tudom, hogy mekkora a nyomás? A gőzt nem látom, de a mérőműszer pontosan mutatja… Én iszákos ember voltam, teljesen az ital rabja. De Krisztus ereje elég erősnek bizonyult, hogy kiragadjon engem a mélységből, és új emberré tegyen. Saját tapasztalatomból tudom, hogy Krisztus tényleg feltámadt.” És valóban, a bűnből újjá-, vagy újraszületett emberek a legjobb bizonyságai annak, hogy Jézus feltámadt. Amit nem tud elérni emberi erő és akarat, azt teszi a feltámadott Úr: újjáteremti az embert. Ahogyan Pál apostol mondja: **„Minket is, akik halottak voltunk a vétkek miatt, életre keltett a Krisztussal együtt – kegyelemből van üdvösségetek – és vele együtt feltámasztott, és a mennyeiek világába ültetett Krisztus Jézusért.”** Ef 2,5-6

Kedves Testvérek! Ezekben a napokban sokféle félelem és bizonytalanság vesz körül bennünket. Nem tudjuk pontosan, hogy mit hoz a jövő, elbizonytalanodunk. Meddig marad még ez a vírus, és mi lesz utána? Abban azonban biztosak lehetünk, hogy mennyei Atyánk most is lát bennünket. Az Ő kezében vagyunk, aki az égre emeli a kezét és ezt mondja: „Örökké élek én”. Az élő Krisztus az, aki most is itt jár földünkön, városainkban és falvainkban. Ő, a feltámadott Úr a mi reménységünk életünkben és halálunkban. Annak, aki mindent elvégzett értünk, énekeljünk az ősi énekkel: **Jézus, Megváltónk sírba szállt, Bűnünkért hullott vére,**

**Ámde levert poklot, halált harmadnap reggelére.**

**Ezen örvendezhetünk, És dicsérhetjük Istenünk,**

**Zenghet a halleluja! Halleluja!** Ámen

Hirdetés:

* a jelenlegi járványügyi helyzetben továbbra is csak temetés végezhető szűk családi körben, illetve haldoklónak kiszolgáltatható az úrvacsora szentsége
* a hónap végén esedékes (volt) konfirmációi vizsga és istentisztelet is csak a járványügyi helyzet feloldása után tartható meg

Szeretettel kérjük a testvéreket, hogy ebben a rendkívüli helyzetben se feledkezzünk meg az offertóriumokról és az adományokról. Ezeket gyűjtsük és tartsuk számon otthon, s majd a korlátozások elmúltával elhozhatjuk a templomba, vagy banki átutalással is továbbíthatjuk:

**Vanyarci Evangélikus Egyházközség OTP Pásztói Fiók: 11741024-20026893**

Honlapunk: **vanyarc.egyhazkozseg.hu**

Erős vár a mi Istenünk! Szeretettel: Szabó András lelkész (20-824-5104)